ddrg/super_eurlex huggingface dataset:
Virallinen lehti nro C 020 , 20/01/1997 s. 0145



B4-1389 ja 1419/96 Päätöslauselma Slovakian parlamentin jäsenen Frantisek Gauliederin tapauksesta Euroopan parlamentti, joka - ottaa huomioon aiemmat Slovakian tasavaltaa koskevat päätöslauselmansa, A. ottaa huomioon Euroopan unionin ja Slovakian välisen Eurooppa-sopimuksen, joka velvoittaa kunnioittamaan ihmisoikeuksia ja vähemmistöjen oikeuksia sekä demokratian ja oikeusvaltion periaatteita, B. ottaa huomioon, että Slovakian parlamentin jäsen Frantisek Gaulieder erosi hallitsevasta Slovakian demokraattisesta liikkeestä (HZDS) 4. marraskuuta 1996, C. ottaa huomioon, että Slovakian parlamentissa toimitettiin 4. joulukuuta 1996 äänestys, josta opposition jäsenet jäivät pois protestina sille, että Gauliederilta otettiin pois edustajan valtuudet vastoin hänen tahtoaan, D. ottaa huomioon, että Gaulieder sai useita nimettömiä uhkauksia ja että pommi tuhosi hänen talonsa etuosan 6. joulukuuta 1996; 1. Painottaa, että parlamentin jäsenellä on oikeus vapaasti käyttää toimivaltuuksiaan; 2. Ottaa huomioon, että slovakialainen oppositiojohtaja Jan Carnogursky protestoi kiivaasti tätä hallitukselle epämieluisaan hallituspuolueen edustajaan kohdistettua epädemokraattista kohtelua vastaan; 3. Vaatii Slovakian parlamenttia harkitsemaan uudelleen kantaansa tähän kysymykseen; 4. Kehottaa Slovakian viranomaisia perusteellisesti tutkimaan Gauliederin talon edustalla tapahtunutta pommiräjäytystä; 5. Muistuttaa Slovakian hallitusta siitä, että demokraattisten perusoikeuksien kunnioittaminen, mukaan lukien parlamentaaristen toimivaltuuksien vapaa käyttö, on edellytys EU:n ja Slovakian välisen yhteistyön jatkamiselle ja kehittämiselle; 6. Kehottaa puhemiestään välittämään tämän päätöslauselman neuvostolle, komissiolle, Slovakian parlamentille ja hallitukselle.
Virallinen lehti nro C 362 , 02/12/1996 s. 0263



B4-1269/96 Päätöslauselma georgialaisille parlamentaarikoille ja demokratian edustajille vaadituista kuolemantuomioista tai ankarista rangaistuksista Euroopan parlamentti, joka A. on syvästi huolestunut siitä tosiasiasta, että Georgian tasavallassa yhä uhataan ihmisoikeuksia, B. ottaa erityisesti huomioon, että yleinen syyttäjä ilmoitti aikovansa 19. marraskuuta 1996 vaatia kuolemanrangaistusta Georgian parlamentin vapaasti valitulle jäsenelle Zviad Dzidzigurille ja upseereille Vakhtang Kobalia ja Jambul Bokuchava sekä 13 vuoden rangaistusta parlamentin jäsenelle Nugzar Molodinashvilille, C. ottaa edelleen huomioon, että kolmea muuta georgialaista kansanedustajaa - Viktor Domukhovskia, Valter Shurgaiaa ja Zaur Kobaliaa - on vuoden 1993 lokakuusta lähtien pidetty vangittuna oloissa, joita on mahdoton hyväksyä, Euroopan parlamentti, joka 1. Kehottaa neuvostoa pikaisesti ilmoittamaan presidentti Sevardnadzelle Euroopan parlamentin suuttumuksesta; 2. Pyytää puhemiestään asian kiireellisyyden huomioon ottaen viipymättä vaatimaan Georgian viranomaisilta, että nämä eivät missään tapauksessa salli kuolemanrangaistusten määräämistä; 3. Vaatii Georgian viranomaisia sallimaan puolueettomien tarkkailijoiden läsnäolon opposition edustajia vastaan käytävissä prosesseissa; 4. Kehottaa puhemiestään välittämään tämän päätöslauselman neuvostolle ja Georgian hallitukselle.
Virallinen lehti nro C 320 , 28/10/1996 s. 0197



B4-1057, 1063 ja 1081/96 Päätöslauselma homoseksuaaleja koskevien rangaistusten koventamisesta Romaniassa Euroopan parlamentti, joka - ottaa huomioon ihmisoikeuksia koskevan yleismaailmallisen julistuksen, - ottaa huomioon ihmisoikeuksista ja perusvapauksista tehdyn Euroopan yleissopimuksen, - ottaa huomioon aiemmat päätöslauselmansa Romaniasta, A. on järkyttynyt Romanian edustajainhuoneen rikoslain tarkistamisen yhteydessä tekemästä päätöksestä koventaa rangaistuksia, jotka koskevat kaikkia aikuisten välisiä homoseksuaalisia suhteita, B. palauttaa mieleen, että homoseksuaalisuudesta saa Romaniassa kuudesta kuukaudesta kolmeen vuoteen kestävän vankeusrangaistuksen ja että rikoslain 200 artiklaan ehdotetussa muutoksessa määrätään rangaistuksista, jotka voivat merkitä jopa viiden vuoden pituista vapausrangaistusta, C. palauttaa mieliin, että Euroopan neuvoston parlamentaarinen edustajakokous oli erityisesti pyytänyt Romaniaa olemaan pitämättä samaa sukupuolta olevien aikuisten sukupuolisuhteita rangaistavina, D. korostaa, että laki tulee voimaan ainoastaan, jos parlamentin molemmat kamarit hyväksyvät kompromissitekstin ja jos Romanian tasavallan presidentti allekirjoittaa sen; 1. Ilmaisee olevansa erittäin närkästynyt näistä Romanian parlamentin tekemistä päätöksistä ja tuomitsee kaikki yritykset kriminalisoida samaa sukupuolta olevien aikuisten väliset sukupuolisuhteet; 2. Pyytää Romanian tasavallan presidenttiä käyttämään kaikkea hänelle kuuluvaa toimivaltaa estääkseen ehdotetun rikoslain muutoksen voimaantulon; 3. Muistuttaa pitävänsä ihmisoikeuksien kunnioittamista erityisen tärkeänä ja kehottaa Romanian hallitusta noudattamaan Euroopan neuvostoa kohtaan tekemiään sitoumuksia homoseksuaalisuudesta annettavien rangaistusten täydellisestä poistamisesta; 4. Kehottaa komissiota, neuvostoa ja jäsenvaltioita käyttämään kukin oman toimivaltansa rajoissa painostuskeinoja syrjivien normien hyväksymisen estämiseksi; 5. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle sekä Romanian presidentille, hallitukselle ja parlamentille.
Virallinen lehti nro C 198 , 08/07/1996 s. 0204



B4-0734/96 Päätöslauselma Bosnia-Hertsegovinan vaaleista Euroopan parlamentti, joka A. katsoo, että Daytonin rauhansopimuksen mukaan Bosnia-Hertsegovinassa on järjestettävä vaalit 14. syyskuuta 1996 mennessä, B. katsoo, että on viipymättä parannettava demokraattisten vaalien edellytyksiä, erityisesti liikkumisvapauden, lehdistön vapauden ja hätäsiirtolaisten ja pakolaisten paluun osalta, C. katsoo, että vaalit ovat Bosnia-Hertsegovinan mahdollisuus yhdistyä uudelleen; katsoo, että on parempi järjestää vaalit kuin olla järjestämättä vaaleja, vaikka olosuhteissa olisikin toivomisen varaa, D. katsoo, että vaalien järjestämisen lykkääminen uhkaisi syventää Bosnia- Hertsegovinaa jakavia ristiriitoja, koska tasavallalla ei olisi kansallista parlamenttia, hallitusta tai presidenttiä, ja tällä tavoin jatkettaisiin paikallisten johtajien nykyisen laittoman vallan jatkumista, E. Panee merkille, että Daytonin rauhansopimuksen seuraavassa esitetty määräys saattaa estää pakolaisia äänestämästä, koska se saattaa antaa heille vaikutelman, että on olemassa vaara, että heidät pakotetaan nopeasti takaisin äänestettyään: Pakolaisen äänioikeuden käyttäminen on tulkittava vahvistukseksi hänen aikomuksestaan palata Bosnia-Hertsegovinaan, Euroopan parlamentti, joka 1. Korostaa aikataulun mukaisten kaikilla tasoilla järjestettävien vaalien merkitystä Bosnia-Hertsegovinassa - kunta-, kantoni-, yksikkö- ja kansallisella tasolla; 2. Korostaa, että on toteutettava kaikki mahdolliset toimenpiteet mahdollisimman myönteisten olosuhteiden luomiseksi demokraattisille vaaleille; 3. Pyytää komissiota, neuvostoa ja jäsenvaltioita lisäämään painostustaan kaikkia johtajia, mutta erityisesti Bosnia-Hertsegovinassa vaikutusvaltaisia serbi- ja kroaattijohtajia kohtaan, sananvapauden, lehdistön vapauden ja liikkumisvapauden takaamiseksi Bosnia- Hertsegovinassa; 4. Pyytää NATOn täytäntöönpanojoukoista vastaavia poliitikkoja ja IFORIn komentajia hyödyntämään paremmin IFORIn läsnäoloa Bosnia-Hertsegovinassa erityisesti antamalla IFORIn sotilaille tehtäväksi osallistua aktiivisemmin sotarikollisten pidättämiseen, tiesulkujen purkamiseen, pakolaisten saattamiseen koteihinsa ja seuraamaan lehtimiehiä, jotka haluavat uutisoida koko tasavaltaa; 5. Pyytää jäsenvaltioita, jotka ovat vastaanottaneet pakolaisia Bosnia- Hertsegovinasta, takaamaan, ettei ketään pakoteta palaamaan maahansa äänioikeutensa käyttämisen vuoksi; 6. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Bosnia-Hertsegovinan, Serbia/Montenegron ja Kroatian hallituksille ja parlamenteille, IFOR- joukkojen päämajaan sekä kansainvälisen yhteisön korkeimmalle edustajalle.
Virallinen lehti nro C 065 , 04/03/1996 s. 0167



B4-0145, 0166, 0192, 0223 ja 0232/96 Päätöslauselma Taiwaniin kohdistuvasta Kiinan kansantasavallan sotatoimien uhasta Euroopan parlamentti, joka A. ottaa huomioon sotajoukkojen keskittämisen Kiinan Taiwanin vastaisella rannikolla, B. katsoo, että Peking on julistanut Taiwanin vastaisen rannikon «sotavyöhykkeeksi», C. katsoo, että Taiwan on käynyt läpi perusteellisen muutoksen kohti demokraattista valtiota ja että maassa järjestetään ensimmäiset demokraattiset presidentinvaalit maaliskuussa 1996, D. on huolestunut ilmeisesti tarkoituksellisesti levitetyistä huhuista, joiden mukaan Kiina aikoo laukaista ohjuksia kohti Taiwania, jos presidentti Lee Teng-Hui valitaan, E. uskoo, että Kiinan kansantasavalta pyrkii toimillaan vaikuttamaan Taiwanin demokratiakehitykseen, F. palauttaa mieliin Euroopan unionista tehdyn sopimuksen yhteistä ulko- ja turvallisuuspolitiikkaa koskevat määräykset, erityisesti rauhan ylläpitämisen, kansainvälisen turvallisuuden lujittamisen, kansainvälisen yhteistyön edistämisen ja demokratian ja ihmisoikeuksien kehittämisen kaikkialla maailmassa; Euroopan parlamentti, joka 1. Pyytää Kiinan kansantasavallan hallitusta olemaan suorittamatta minkäänlaisia vihamielisiä tekoja; 2. Kehottaa neuvostoa käyttämään vaikutusvaltaansa Kiinan kansantasavallan hallitusta kohtaan estääkseen tällaiset Taiwaniin kohdistuvat vihamieliset teot ja suostutellakseen heitä pidättäytymään kaikista vaalien häiritsemiseen suunnatuista uhkailuista; 3. Pyytää neuvostoa hankkimaan tällaiset takeet Kiinan kansantasavallan hallitukselta; 4. Kehottaa puhemiestään välittämään tämän päätöslauselman komissiolle, neuvostolle sekä Kiinan kansantasavallan ja Taiwanin hallituksille.
Virallinen lehti nro C 323 , 04/12/1995 s. 0119



B4-1365, 1383 ja 1414/95 Päätöslauselma kemiallisten aseiden tuhoamisesta tehdyn yleissopimuksen ratifioinnista Euroopan parlamentti, joka - ottaa huomioon aikaisemmat kemiallisiin aseisiin liittyvistä kysymyksistä erityisesti 12. kesäkuuta 1986 ((EYVL C 176, 14.7.1986, s. 118 ja s. 119)), 15. syyskuuta 1988 ((EYVL C 262, 10.10.1988, s. 124)), 17. marraskuuta 1988 ((EYVL C 326, 19.12.1988, s. 208)), 18. tammikuuta 1989 ((EYVL C 47, 27.2.1989, s. 61)), 19. tammikuuta 1989 ((EYVL C 47, 27.2.1989, s. 130)), 14. maaliskuuta 1989 ((EYVL C 96, 17.4.1989, s. 34)), 18. huhtikuuta 1991 ((EYVL C 129, 20.5.1991, s. 139)), 12. syyskuuta 1991 ((EYVL C 267, 14.10.1991, s. 165)), 20. tammikuuta 1994 ((EYVL C 44, 14.2.1994, s. 173)) ja 10. helmikuuta 1994 ((EYVL C 61, 28.2.1994, s. 178)) antamansa päätöslauselmat, A. ottaa huomioon, että kemiallisia aseita koskeva yleissopimus kieltää kemiallisten aseiden kehittämisen, tuottamisen, hallussapidon, siirtämisen ja käyttämisen ja että 159 valtiota on allekirjoittanut sen ja 42 ratifioinut, B. ottaa huomioon, että yleissopimus tulee voimaan 180 päivän kuluttua siitä, kun 65 valtiota on sen ratifioinut, C. ottaa huomioon, että kaikki Euroopan unionin jäsenvaltiot ovat allekirjoittaneet yleissopimuksen, mutta ilmaisee syvän huolensa siitä, että Belgia, Irlanti, Italia, Luxemburg, Portugali ja Yhdistynyt kuningaskunta eivät ole vielä ratifioineet sitä; 1. Korostaa, että yleissopimuksen on tultava voimaan viipymättä; pyytää kaikkien niiden jäsenvaltioiden hallituksia ja parlamentteja, jotka eivät vielä ole ratifioineet kemiallisista aseista tehtyä yleissopimusta, toimimaan nopeasti ratifioinnin loppuunsaattamiseksi; 2. Pyytää jäsenvaltioita varmistamaan, että aktiivisen, tehokkaan ja avoimen yleissopimuksen noudattamista koskevan seurantajärjestelmän toiminnalle on riittävästi valtuuksia ja voimavaroja niiden alueella; 3. Pyytää Madridissa kokoontuvaa Eurooppa-neuvostoa toistamaan kaikkien valtionpäämiesten poliittisen sitoumuksen yleissopimuksen pikaiseen ratifiointiin; 4. Kehottaa Euroopan unionin neuvostoa pyytämään, että Yhdysvallat ja Venäjän federaatio ratifioisivat yleissopimuksen viipymättä; 5. Pyytää komissiota laatimaan kertomuksen kemiallisista aseista tehdyn yleissopimuksen täytäntöönpanon oikeudellisista näkökohdista jäsenvaltioissa, jotta niiden kemiallisten aineiden vientiä koskeva valvonta ja muu tämän alan sääntely voidaan yhteensovittaa kemiallisista aseista tehdyssä yleissopimuksessa määriteltyihin yksittäisten jäsenvaltioiden sitoumuksiin; 6. Kehottaa puhemiestään välittämään tämän päätöslauselman neuvostolle, komissiolle ja kemiallisista aseista tehdyn yleissopimuksen allekirjoittaneille jäsenvaltioille.
Virallinen lehti nro C 287 , 30/10/1995 s. 0203



B4-1270/95 Päätöslauselma talonpoikien murhasta Guatemalassa Euroopan parlamentti, joka A. ottaa huomioon, että armeijan partio hyökkäsi 5. lokakuuta 1995 guatemalalaiseen Chisecin kunnassa sijaitsevaan yhteisöön nimeltä «Aurora 8 de Octubre» ja jätti taakseen yksitoista kuollutta talonpoikaa, joista kaksi oli lapsia, ja kahdeksantoista haavoittunutta, B. Guatemalan presidentti on ottanut vastuun kyseisistä tapahtumista ja puolustusministeri Mario Enríquez on eronnut, C. ottaa huomioon hallituksen ja kapinallisten välisen, maaliskuussa 1994 allekirjoitetun yleissopimuksen ihmisoikeuksista, D. ottaa huomioon, että kyseiset talonpojat kuuluivat niiden 45 000 pakolaisen joukkoon, jotka ovat nyt palaamassa maahan, Euroopan parlamentti, joka 1. Tuomitsee talonpoikien murhan, pyytää täydellistä tutkimusta ja vaatii vastuussa olevien henkilöiden saattamista oikeuden eteen; 2. Panee tyytyväisenä merkille Guatemalan tasavallan presidentin päätöksen erottaa Cobánin sotilasvyöhykkeen komentaja ja hyväksyä puolustusministerin ero ja pitää sitä konkreettisena merkkinä tämän halusta varmistaa vastuussa olevien henkilöiden rankaiseminen; 3. Toivoo, että Guatemalan tasavallan presidentin kansalliselle rauhanrahastolle antamat ohjeet johtavat nopeasti korvausten myöntämiseen «Aurora 8 de octubre» - yhteisön kuolleiden tai haavoittuneiden jäsenten perheille; 4. Pyytää viranomaisia toteuttamaan kaikki tarvittavat toimenpiteet Guatemalaan palaavien talonpoikien turvallisuuden varmistamiseksi, jotta vältettäisiin kyseisten valitettavien tapahtumien toistuminen; 5. Kehottaa puhemiestään välittämään tämän päätöslauselman komissiolle, neuvostolle, Guatemalan hallitukselle, presidentin ihmisoikeuskomissiolle (COPREDEH), arkkipiispan ihmisoikeustoimistolle (ODHA), ihmisoikeusyhdistykselle (PHD) sekä YK:n Guatemalan lähetystölle.
B4-1362, 1363 ja 1391/95

Päätöslauselma Azorien saaristossa tuhoa aiheuttaneesta trooppisesta pyörremyrsky «Taniasta»

Euroopan parlamentti, joka

A. ottaa huomioon ne seuraukset, joita koitui Azorien alueelle 1. ja 2. marraskuuta 1995 välisenä yönä alueen ylittäneestä Tania-pyörremyrskystä, joka riehui voimakkaana etenkin Terceira-, Faial-, Pico- ja S. Jorge- saarilla,

B. ottaa huomioon, että tuulen nopeus oli paikoittain jopa 170 km tunnissa ja että myrsky aiheutti espanjalaisen kalastajan kuoleman ja useiden henkilöiden loukkaantumisen,

C. ottaa huomioon, että toistaiseksi vielä arvioimattomat tuhot ja vahingot ovat tälle EU:n syrjäalueelle valtavia: vahingoittuneet ja uponneet kalastusalukset, laitteiden tuhoutuminen ja viestintäverkkojen vaurioituminen, tukkeutuneet tiet ja kadut, vahingoittuneet talot ja koulut, etenkin Azorien yliopiston valtamerentutkimus- ja kalastusosasto, kodittomat ihmiset, viljelmille (hedelmät ja vihannekset), laidunmaille ja karjataloudelle aiheutuneet vahingot;

Euroopan parlamentti, joka

1. Ilmaisee solidaarisuutensa Azorien väestölle, etenkin niille, jotka menettivät kotinsa tai työvälineensä;

2. Pyytää komissiota mahdollisimman pikaisesti ja yhdessä alueellisten ja paikallisten viranomaisten kanssa myöntämään taloudellista hätäapua eniten kärsineille alueille, jotta lievennetään aiheutuneita vahinkoja ja tuetaan infrastruktuurien, talojen ja julkisten rakennusten korjaamista, ja niille kalastajille, joiden alukset upposivat tai vahingoittuivat, ja kaikkein vähäosaisimmille uhreille;

3. Kiinnittää komission ja jäsenvaltioiden viranomaisten huomion uudestaan siihen tosiasiaan, että on ehdottomasti annettava niiden käyttöön tekniset välineet ja henkilöstöä, joiden tehtävä on huolehtia hätätilanteiden tai katastrofien ehkäisystä ja näissä tilanteissa annettavasta avusta;

4. Kehottaa puhemiestään välittämään tämän päätöslauselman neuvostolle, komissiolle, Azorien autonomisen alueen aluehallitukselle ja -parlamentille sekä alueen kaupungin- ja kunnanhallituksille.
Virallinen lehti nro C 109 , 01/05/1995 s. 0171



B4-0687, 0697 ja 0706/95 Kroatian rannikkovartioston viranomaisten hyökkäys italialaista kalastusalusta vastaan Euroopan parlamentti, joka A. ottaa huomioon, että Kroatian rannikkovartioston kutteri pidätti italialaisen Giulianovasta poistumassa olleen nelimiehistöisen kalastusalus Marisella I:n 23. maaliskuuta 1995 dramaattisen konepistoolitulitusta sisältäneen takaa-ajon päätteeksi, B. ottaa huomioon, että Marisella I ei harjoittanut kalastusta, vaan oli myrskyltä suojassa, C. ottaa huomioon, että aluksen kapteeni sai vakavia vammoja olkapäähänsä ja niskaansa ja oli vähällä menehtyä, mutta pelastui Sebenikin sairaalassa, jonne hänet vietiin pidätyksen jälkeen, suoritettujen vaativien kirurgisten toimenpiteiden ansiosta, D. ottaa huomioon, että tapaus on synnyttänyt runsaasti jännitteitä merestä elantonsa saavien keskuudessa, joiden kohtaamat Adrianmeren turvallisuusongelmat ovat lisääntyneet, Euroopan parlamentti, joka 1. Pyytää neuvostoa ja komissiota pyytämään diplomaattiapua tapauksen tutkimiseksi; 2. Pyytää komissiota selvittämään yhdessä asianomaisten ammatillisten elinten kanssa merenkulkuun liittyvät turvallisuusongelmat, ja mahdollisesti tarkastelemaan uudelleen kalastusyhteistyötä koskevia pöytäkirjoja, jos Euroopan unionin jäsenvaltioihin kohdistuvat hyökkäykset toistuvat; 3. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille sekä Kroatian hallitukselle.
Virallinen lehti nro C 089 , 10/04/1995 s. 0160



B4-0414, 0457 ja 0474/95 Päätöslauselma kuivuudesta Etelä-Euroopassa Euroopan parlamentti, joka A. katsoo, että rakenteellisen luonteen omaava vakava jaksoittainen kuivuus, josta Espanja, Kreikka, Italia ja Portugali ovat kärsineet useita vuosia, vaarantaa vakavasti maatalouden, karjankasvatuksen ja näiden alojen jalostusteollisuuden jatkuvuuden, B. katsoo, että kuivuuden aiheuttamat valtavat menetykset laskevat huomattavasti maataloustuloja, C. katsoo, että sateiden vähyys on vaikuttanut heikentävästi kasteltujen ja kastelemattomien maiden satoihin Espanjassa, Italiassa, Kreikassa ja Portugalissa miljoonien hehtaarien alueella, D. katsoo, että kuivuus aiheuttaa korjaamattomia ja väistämättömiä vahinkoja Espanjan maataloudelle ja karjankasvatukselle ja katsoo, että jalostusteollisuuden on vaikea saada tiettyjä raaka-aineita kilpailukykyiseen hintaan, E. katsoo, että komission ja toimivaltaisten viranomaisten väliset yhteydet ovat mahdollistaneet alustavan arvioinnin tekemisen paikan päällä ongelmista, jotka johtuvat kuivuudesta ja sen vaikutuksesta yhteisen maatalouspolitiikan soveltamiseen, F. katsoo, että aiemmin (ks. neuvoston asetus (ETY) N:o 3311/92 ((EYVL L 332, 18.11.1992, s. 1)), ja (EY) N:o 787/94 ((EYVL L 92, 9.4.1994, s. 1)) erityistoimenpiteistä kuivuudesta kärsivien tuottajien auttamiseksi Portugalissa 1992 - 1993) on hyväksytty yhteisön toimenpiteitä tämän ongelman käsittelemiseksi, Euroopan parlamentti, joka 1. Pyytää, että kuivuus Espanjassa, Kreikassa, Italiassa ja Portugalissa julistettaisiin «rakenteelliseksi», jotta mahdollistetaan tarkistusten tekeminen yhteisön lainsäädäntöön tarkoituksena säilyttää maanviljelijöiden ja karjankasvattajien tulot; 2. Pyytää, että yhteisön tasausmaksujen perusaluetta tarkistettaisiin uudelleen, sekä kasteltuja että kastelematonta maata varten, siten että kokonaisaluetta lisätään; 3. Ehdottaa, että komissio ja neuvosto hyväksyisivät kiireellisiä toimenpiteitä tarkoituksena korjata mahdollisuuksien mukaan tuhoisa tilanne maatalousalalla ja karjankasvatusalalla sekä niiden jalostusteollisuudessa; 4. Ehdottaa, että komissio ja asianomaiset jäsenvaltiot laativat yhteisen suunnitelmaluonnoksen vesivarojen käytön järkeistämiseksi sekä verkkojen ja kastelujärjestelmien uudistamiseksi tarkoituksena optimoida näiden varojen käyttöaste, mukaan lukien ympäristöä koskevat toimenpiteet, jotka tähtäävät kastelussa käytetyn veden säästämiseen; 5. Vaatii komissiota ja jäsenvaltioita tekemään yhteisen sopimuksen riittävän rahoituksen takaamiseksi poikkeuksellisille toimenpiteille niiden tehokkuuden takaamiseksi; 6. Vaatii yhteisön toimielimiä harkitsemaan kuivuuden pitämistä erityisenä tilanteena, jolla voi olla erittäin haitallisia seurauksia Euroopan unionin tiettyjen alueiden kehitykselle, ja että sitä ei enää pidettäisi väliaikaisena jaksoittaisena tilanteena, vaan sen nähtäisiin olevan nopeasti kehittymässä rakenteelliseksi ongelmaksi; 7. Kehottaa puhemiestään välittämään tämän päätöslauselman neuvostolle, komissiolle, alueiden komitealle ja jäsenmaiden hallituksille.
Virallinen lehti nro C 089 , 10/04/1995 s. 0159



B4-0424, 0429, 0450 ja 0472/95 Päätöslauselma Länsi-Saharasta Euroopan parlamentti, joka - ottaa huomioon Länsi-Saharan itsemääräämisoikeutta koskevasta kansanäänestyksestä annetun YK:n päätöslauselman, - ottaa huomioon Yhdistyneiden kansakuntien pääsihteerin 14. joulukuuta 1994 antaman viimeisimmän välikertomuksen rauhansuunnitelman täytäntöönpanosta Länsi-Saharassa, - ottaa huomioon aiemmat päätöslauselmansa Länsi-Saharan tilanteesta, A. ottaa huomioon tukensa Yhdistyneiden kansakuntien Länsi-Saharan kansanäänestysvaltuuskunnalle (UNMIRWS), joka perustettiin syyskuussa 1991 tarkkailemaan Polisario rintaman ja Marokon joukkojen välisen sodan tulitaukoa ja toimittamaan alueen tulevaisuutta koskevan kansanäänestyksen, B. ottaa huomioon UNMIRWS:n riittämättömän henkilökunnan ja on huolestunut sen roolista riippumattomana valtuuskuntana ja erityisesti kansanäänestyksen valmistelussa, C. on syvästi huolestunut siitä, että kansanäänestys, joka piti alunperin järjestää vuonna 1992, suunnitellaan nyt pidettäväksi marraskuussa 1995 useiden lykkäysten jälkeen, D. on huolestunut väitetyistä sääntöjenvastaisuuksista äänioikeutta, äänestäjien rekisteröintiä ja tunnistamista koskevissa menettelyissä; 1. Pyytää Marokon viranomaisia noudattamaan sitoumuksiaan ja lopettamaan viivyttelyn, jonka tarkoituksena on jarruttaa rauhansuunnitelman täytäntöönpanoa; 2. Varoittaa, että koko alueen turvallisuus vaarantuu, jos konfliktille ei löydy ratkaisua; 3. Vetoaa YK:n pääsihteeriin, jotta tämä kiireellisesti voimistaisi pyrkimyksiään varmistaa UNMIRWS:n tehokkaat toimenpiteet Länsi-Saharan vapaan ja oikeudenmukaisen kansanäänestyksen varmistamiseksi; 4. Pyytää jälleen kerran Polisario-rintamaa ja erityisesti Marokon kunigaskuntaa aloittamaan suorat neuvottelut rauhansuunnitelman asianmukaiseksi täytäntöönpanemiseksi vapaan ja oikeudenmukaisen kansanäänestyksen suorittamiseen saakka; 5. Pyytää puhemieskonferenssiaan tutkimaan mahdollisuutta nimittää jäsenistä koostuva valtuuskunta tutkimaan lähiaikoina tutkijalautakunnan ominaisuudessa Länsi-Saharan kansanäänestyksen valmistelua ja pyytää Marokon hallitusta helpottamaan tämän valtuuskunnan pääsyä Länsi-Saharaan; 6. Pyytää lisäksi Marokon hallitusta poistamaan ulkomaisten tarkkailijoiden pääsyä Länsi-Saharaan koskevan kiellon, erityisesti parlamentaarikkojen, oikeudellisten asiantuntijoiden ja lehtimiesten osalta; 7. Pyytää unionin viranomaisia ja jäsenvaltioiden hallituksia tekemään kaiken mahdollisen, niiden poliittisiin, taloudellisiin ja kaupallisiin Marokon- suhteisiin liittyen, jotta Marokon hallitus noudattaisi sitoumuksiaan ja soveltaisi varauksitta Yhdistyneiden kansakuntien rauhansuunnitelmaa; 8. Kehottaa puhemiestään välittämään tämän päätöslauselman neuvostolle, komissiolle, jäsenmaiden hallituksille, Marokon hallitukselle, UNMIRWS:lle, Yhdistyneiden kansakuntien pääsihteerille, Afrikan yhtenäisyysjärjestön pääsihteerille ja Polisariolle.